《招隐》
明代·郭廷序

逍遥出城郭，步入西山阿。断桥芳草合，幽径落花多。

扪萝跻绝壁，牵裳涉清波。閒云自舒捲，绿絮郁婆娑。

禽鸟巢丛竹，猿猱啸高柯。飞泉下岩窦，声如琴瑟和。

中有巢由徒，岁寒心靡他。朝吟考槃诗，夕诵采薇歌。

我欲往从之，雅志成蹉跎。迟回愆岁月，如此美人何。

作者简介：郭廷序，字循夫，号介斋。潮阳人。尝师事黄佐。明世宗嘉靖二十年（一五四一）进士。官贵溪知县。著有《郭循夫集》。明隆庆《潮阳县志》卷一二、明郭棐《粤大记》卷二○有传。